## Odluka Ustavnog suda Republike Hrvatske broj:U-IIIA-4783/2005 od 16. svibnja 2007.

### NN 58/2007 (6.6.2007.), Odluka Ustavnog suda Republike Hrvatske broj:U-IIIA-4783/2005 od 16. svibnja 2007.

# USTAVNI SUD REPUBLIKE HRVATSKE

**1880**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnijela Lj. K. M. iz Z., koju
zastupa R. I., odvjetnik iz Z., na sjednici održanoj 16. svibnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: P-14868/99 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici ustavne tužbe Lj. K. M. iz Z., M. T. 4, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 9.000,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustav­nom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 5. prosinca 2005. podnijela ustavnu
tužbu smatrajući da joj je nerazumno dugim trajanjem parničnog postupka, koji se
vodi pred Općinskim sudom u Zagrebu pod brojem: P-14868/99, povrijeđeno ustavno
pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustav­ne tužbe, očitovanja Općinskog suda u
Zagrebu te uvida u presliku spisa Općinskog suda u Zagrebu broj: P-14868/99,
utvrdio sljedeće činjenice koje su pravnorelevantne za odlučivanje o povredi
ustav­nog prava podnositeljice, zajamčenog člankom 29. stavkom 1. Ustava
Republike Hrvatske.
Podnositeljica je 26. studenoga 1999. godine, kao jedna od tužitelja, Općinskom
sudu u Zagrebu podnijela tužbu radi plateža protiv Z. D. i »U.« d.o.o. Z.
Dana 7. studenoga 2000. godine (nakon što su tužitelju 8. svib­nja 2000. godine
u sudski spis dostavili presliku izvršene uplate sudskih pristojbi na tužbu)
održano je prvo ročište u predmetu, koje je odgođeno iz razloga dostavljanja
potrebne dokumentacije u sudski spis.
U razdoblju od 13. studenoga 2000. godine, kada je podnositeljica udovoljila
traženju suda, do 23. travnja 2001. godine tuženi su u više navrata u sudski
spis dostavljali podneske s očitovanjem na navode i dokumentaciju podnositeljice
(tužiteljice), a podneske tuženih sud dostavlja na očitovanje podnositeljici tek
23. travnja 2001. godine.
Podneskom od 7. svibnja 2001. godine podnositeljica se očituje o navodima iz
podnesaka tuženih i moli zakazivanje ročišta. Nastav­no, sve do 4. prosinca
2002. godine podnositeljica se u više navrata obraćala podnescima sudu i
požurivala zakazivanje ročišta, odnosno određivanje knjigovodstvenog vještačenja
(23. kolovoza 2001., 6. rujna 2001., 22. listopada 2001., 28. veljače 2002., 12.
ožujka 2002., 15. travnja 2002.).
U navedenom razdoblju, u spisu predmeta evidentirana je 3. lipnja 2002. godine i
službena zabilježba predsjednika Općinskog suda u Zagrebu kojom moli ažurniji
rad na predmetu i zakazivanje ročišta.
Novo ročište sud zakazuje tek 4. prosinca 2002. godine, koje je odgođeno iz
razloga dodatnih očitovanja stranaka.
Dana 17. ožujka 2003. godine sud upućuje poziv vještaku da preuzme spis radi
knjigovodstvenog vještačenja.
Podneskom od 13. prosinca 2005. godine podnositeljica ponov­no požuruje nastavak
postupka u predmetu.
Dana 8. veljače 2006. godine knjigovodstveni vještak dostavlja nalaz i
mišljenje, a 15. veljače 2006. godine nalaz vještaka sud dostavlja strankama
radi očitovanja.
Dana 3. ožujka 2006. godine podnositeljica se podneskom očituje o nalazu i
mišljenju vještaka.
Nakon zaprimanja navedenog podneska podnositeljice, spis predmeta broj:
P-14868/99 se zagubio (navod iz očitovanja suca koji je zadužen za vođenje
postupka u predmetu) i ponovno je dostavljen u sudsku referadu tek 18. travnja
2007. godine.
Novo ročište zakazano je u predmetu za dan 12. lipnja 2007. godine.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositeljica je 26. studenoga 1999. godine, kao jedna od tužitelja, Općinskom
sudu u Zagrebu podnijela tužbu radi plateža protiv Z. D. i »U.« d.o.o. Z.
Ustavna tužba podnesena je 5. prosinca 2005., a do tog dana sudski postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno šest (6) godina i devet (9) dana,
što u cijelosti uključuje i pravnorelevantno razdoblje koje se razmatra u
konkretnom slučaju.

4.2. POSTUPANJE NADLEŽNOG SUDA

Ustavni sud utvrđuje da se postupak u pravnorazmatranom razdoblju cijelo vrijeme
vodio pred prvostupanjskim sudom koji je održao samo dva ročišta. Tri puta u
pravnorelevantnom razdoblju sud je bio duže neaktivan i to: od 7. svibnja 2001.
godine (očitovanje podnositeljice o navodima iz podnesaka tuženih) do 4.
prosinca 2002. godine (kada je održano drugo ročište u predmetu) – što iznosi
jednu (1) godinu, šest (6) mjeseci i dvadeset sedam (27) dana, zatim od 17.
ožujka 2003. godine (kada je upućen poziv vještaku da preuzme spis radi
vještačenja) do 15. veljače 2006. godine (kada je podnositeljici dostavljen
nalaz vještaka na očitovanje) – što iznosi dvije (2) godine, deset (10) mjeseci
i dvadeset osam (28) dana i od 3. ožujka 2006. godine (kada se podnositeljica
podneskom očitovala o nalazu vještaka) do 18. travnja 2007. godine (kada je
predmet, nakon što se zagubio, dostavljen u referadu suca).

4.3. PONAŠANJE PODNOSITELJICE USTAVNE TUŽBE
(TUŽITELJICE U SUDSKOM POSTUPKU)

Podnositeljica ustavne tužbe, prema utvrđenju Ustavnog suda nije pridonijela
duljini postupka. Dapače, podnositeljica je s više upućenih podnesaka u
razdoblju od 7. svibnja 2001. do 4. prosinca 2002. godine požurivala nastavak
postupka u predmetu i zakazivanje ročišta.

4.4. SLOŽENOST SUDSKOG PREDMETA

Prema utvrđenju Ustavnog suda i dosadašnjeg tijeka postupka ne radi se o osobito
složenom sudskom postupku.

OCJENA USTAVNOG SUDA

5. Ustavni sud utvrđuje da se predmet vodi u trajanju duljem od šest godina.
Imajući u vidu ukupno trajanje postupka te u tri duža navrata neučinkovito
postupanje prvostupanjskog suda, kao i činjenicu da u predmetu još uvijek nije
meritorno odlučeno u prvom stupnju, Ustavni sud nalazi da je povrijeđeno pravo
podnositeljice na suđenje u razumnom roku, zajamčeno člankom 29. stavkom 1.
Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud određuje imajući u vidu sve okolnosti svakog
pojedinog slučaja, uz istodobno uvažavanje ukupnih gospodarskih i socijalnih
prilika u Republici Hrvatskoj.
7. Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.
8. Predsjednik Općinskog suda u Zagrebu dužan je dostaviti Ustav­nom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4783/2005
Zagreb, 16. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 58/2007-1880
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)